Jaak Joala monument jaanuarikuu öösel 2021
**Jaak Joala monument** oli muusik Jaak Joalale pühendatud mälestusmärk Viljandis Posti tänaval.

Mälestusmärgi tellis MTÜ Meie Viljandi ja valmistas skulptor Mati Karmin. Ametlikult avati monument 31. detsembril 2020. Tegemist oli heledates toonides interaktiivse betoonist sambaga, millesse oli salvestatud Jaak Joala laule ning mida kaunistasid laulja nägu, käed, värvilised tuled ning kuldne plaat, millel oli Jaak Joala nimi ja eluaastad. Samal kohal asus aastatel 1979-1991 Jaan Sihveri ausammas.

Kuna pärijate sõnul ei vastanud monumendi lõpptulemus kavandile ning oli sellisena vastuvõetamatu ja laulja au rikkumine, siis esitas pärijaid esindanud advokaadibüroo jaanuaris 2021 monumendi eemaldamiseks sellekohase nõudekirja ning hagihoiatuse Viljandi linnavalitsusele. Monument oli kriitikat saanud ka kunstnikelt ja linnakodanikelt. 2022. aasta jaanuaris otsustas Viljandi linnavalitsus monumendi maha võtta. 13. jaanuaril 2022 eemaldati Jaak Joala monument ja viidi Viljandi Linnahoolduse lattu, juulis aga Eesti Rahva Muuseumi hoidlasse.

Ausammas sattus kiirelt tugeva kriitika alla, mille tulemusel jõudis teos vaatajate silme all olla veidi üle kuu aja ning 2. veebruaril 2021 kaeti monument puitkastiga. Olles aga sedavõrd kurioosne ning palju melu tekitanud teos, kujunes ka monumenti ümbritsev kast omamoodi vaatamisväärsuseks – sellesse puuriti piilumisauke, kirjutati grafitisõnumeid, kleebiti QR-koode ning kasti seinu lõhuti maha. Kuju eemaldati algsest asukohast 13. jaanuaril 2022.

Monumendi püstitamise algatanud MTÜ Meie Viljandi eestvedaja oli Isamaa partei ja linnavolikogu liige Harri Juhani Aaltonen, kes taotles eraisikuna ka Jaak Joala kaubamärki, kuid loobus hiljem taotlusest.

Monumendi saatus
----------------

Juba enne monumendi ametlikku avamist saatis seda eriskummaline ning poleemikat tekitav sündmusterida. Selle paigaldamise vastu oli näiteks Eesti Kujurite Ühendus, mille liikmed väitsid, et kunstikonkurss valimaks Jaak Joalale pühendatud mälestusmärgi kavandit oli korraldatud haltuuralikult ning osalemiseks ei olnud määratud piisavalt aega. Monumendi püstitamise vastu seisis ka osa Viljandi rahvast, kelle arvates ei olnud linnavalitsuse 50 000 euro suurune rahaeraldus monumendi loomiseks piisavalt läbipaistev.

Varjatud Jaak Joala monument pealtvaates
29. detsembril 2020 paigaldati ausammas oma asukohale ning varjati koormakilega, et seda alles kaks päeva hiljem linnarahvale esitleda. Samal öösel rebiti kile tundmatu(te) poolt maha ning viljandlastel oli võimalus monumendiga tutvuda juba päev varem. Ausammas avati ametlikult 2020. aasta viimasel päeval kui autori Mati Karmini, teose tellinud MTÜ esindaja Harri Juhani Aaltoneni, aga ka linnavolikogu liikme Helir-Valdor Seederi avamiskõnesid saabus kuulama hulga linnaelanikke.

Pärast monumendi avamist külastasid seda paljud uudishimulikud, kel avanes võimalus tänu liikumisandurile kuulata ka Jaak Joala tuntumaid laule. Värvilised tuled ja kõlavad laulud pälvisid lähedal elavate inimeste kriitikat. Kurdeti, et muusika on liialt vali, vaatamata sellele, et öörahu ajal monument laule ei esita, ning et monumendi ülaosas asuvad tulukesed paistavad liiga eredalt tuppa.

Jaak Joala monument grafitiga illustreeritud kastis novembris 2021
Enim kajastust saanud teose kritiseerijaks kujunes Jaak Joala lesk Maire Joala, kes nõudis pärast samba avamist, et sealt eemaldataks Jaak Joala nägu, käed, nimi ja kõik, mis viitab lauljale, muusika eemaldamise nõuet ei esitatud. Naise sõnul ei vastanud monumendi lõpptulemus eskiisile ning resultaat oli tema arvates vastuvõetamatu ja laulja au rikkumine. Jaak Joala nime patendi omanikuna saatis Maire Joala koos oma advokaadibürooga sellekohase nõudekirja ning hagihoiatuse Viljandi linnavalitsusele. Linnapea Madis Timpson ei soovinud monumendi pärast kohtusse minna ning tegi paar päeva pärast Maire Joala nõudekirja ettepaneku monument seesugusel moel eemaldada. Joalale pühendatud mälestusmärk oli selleks ajaks kohalikke elanikke lõhestanud ning saanud kriitikat nii kunstnikelt kui ka teistelt kodanikelt.

2. veebruaril 2021 otsustas Viljandi linn pärast puhkenud poleemikat ning suuremahulist meediakajastust Jaak Joala monumendi puidust seintega kinni katta, kuni läbirääkimistes jõutakse selgusele. Kaks nädalat pärast kinnikatmist otsustasid Jaak Joala pärijad läbirääkimised lõpetada ning jäid oma nõudmise juurde monument eemaldada. Taiese Karminilt tellinud MTÜ-l Meie Viljandi on soov Joala monument linnalt ära osta, kuid hiljem veel läbirääkimistega jätkata ning monumenti rahvale tulevikus ka eksponeerida.

Jaak Joala monument seisis kaetuna, seda katnud kasti lõhuti mitu korda, mis monumendi ajutiselt avalikkusele nähtavaks muutis.

Monumendile pakuti ka uut asukohta, näiteks Narva või Haapsallu.

2022. aasta jaanuaris otsustati Viljandi linnavalitsuses monument maha võtta. 13. jaanuaril 2022 eemaldati Jaak Joala monument ja viidi Viljandi Linnahoolduse lattu. 

2022. aasta mais arutas linnavalitsus kuju ja seda ümbritseva kasti kinkimist Eesti Rahva Muuseumile. Monument viidi muuseumi juulis ning esialgne plaan näeb ette seda mitte eksponeerida lähema kümne aasta jooksul.

Viited
------

1. 1 2  Kenno Soo (31. detsember 2020). "Viljandis avati ametlikult Jaak Joala kuju". *delfi.ee*. Vaadatud 12. november 2021.
2. ↑  Marko Suurmägi (3. september 2022). "1991. aastal äraviidud punamonumentidele järgnevad tänavu viimased". *Sakala*. Vaadatud 31.10.2022.
3. ↑  Margus Haav (9. november 2020). "Kuju on väike, aga suur skandaal". *Postimees*. Vaadatud 12. november 2021.
4. 1 2  Olev Kenk (2. veebruar 2021). "Viljandi linn pani Joala kuju kasti". *err.ee*. Vaadatud 12. november 2021.
5. ↑  "Jaak Joala kujul on kast ümber, aga seda saab piiluaukudest vaadata". *Kroonika*. 22. veebruar 2021. Vaadatud 12. november 2021.
6. ↑  "MTÜ Meie Viljandi tahab Jaak Joala ausamba ära osta". *Kroonika*. 26. oktoober 2021. Vaadatud 12. november 2021.
7. ↑  Marko Suurmägi (13. november 2021). "Ööl vastu laupäeva lõhuti Jaak Joala mälestussamba ümber olev kast". *Sakala*. Vaadatud 13. november 2021.
8. ↑  "Viljandi kaotas turismimagneti: Joala ausammas seisab edaspidi garaažis" ERR, 13. jaanuar 2022
9. ↑  Olev Kenk (17.1.2021). ""AK.Nädal": Jaak Joala sambaga läks algusest peale kõik valesti". *ERR*. Vaadatud 12.1.2022.
10. 1 2  Olev Kenk (16. aprill 2021). "Joala monumendi paigaldamise eestvedaja loobub "Jaak Joala" kaubamärgi taotlemisest". *ERR kultuur*.
11. ↑  Merit Maarits (29. detsember 2020). "Viljandis algas Jaak Joala monumendi paigaldamine". *ERR kultuur*. Vaadatud 12. november 2021.
12. ↑  Triin Loide (31. detsember 2020). "Linnale kingitud sammas häirib lauluga naabruskonna elanikke". *Sakala*. Vaadatud 12. november 2021.
13. ↑  "Jaak Joala lesk nõuab laulja kuju lammutamist". *err.ee*. 13. jaanuar 2021. Vaadatud 12. november 2021.
14. ↑  Olev Kenk (14. jaanuar 2021). "Viljandi võtab Jaak Joala monumendi maha". *err.ee*. Vaadatud 12. november 2021.
15. ↑  "Joala pärijad katkestasid läbirääkimised ja nõuavad monumendi eemaldamist". *err.ee*. 15. veebruar 2021. Vaadatud 12. november 2021.
16. ↑  Olev Kenk (26. oktoober 2021). "MTÜ Meie Viljandi tahab Joala ausamba ära osta". *err.ee*. Vaadatud 12. november 2021.
17. ↑  Marko Suurmägi (13. november 2021). "Poest leitud OSB-plaadid lubasid töömeestel lõhutud kasti Jaak Joala kuju ümber ruttu taastada". *Sakala*. Vaadatud 13. november 2021.
18. ↑  "Kreenholm pakub Joala kuju uueks asukohaks Narvat". *err.ee*. 15. jaanuar 2021. Vaadatud 12. november 2021.
19. ↑  Urmas Lauri (1. aprill 2021). "Jaak Joala on juba paar kuud Haapsalus olnud". *Lääne elu*. Vaadatud 12. november 2021.
20. ↑  "Aaltonen: Viljandi linn peab Joala kujule kulunud raha MTÜ-le tagastama" ERR kultuur, 10. jaanuar 2022
21. ↑  "Jaak Joala kuju lahkus pargist". *Sakala*. 13.01.2022.
22. ↑  "Viljandi linn pakub Joala kuju ERM-ile" ERR, 10. mai 2022
23. ↑  "Jaak Joala monument viidi Eesti Rahva Muuseumi" ERR, 7. juuni 2022